
Mircea Geoană se visează președinte. Din frustrare pentru 
cedarea forțată a funcţiei în faţa lui Băsescu în 2009, 
pentru că i se termină mandatul la NATO și și-ar dori o 
apoteoză a carierei, a vieţii, pentru că este împins de la 
spate de stăpânii săi și, nu în ultimul rând, pentru că se 
simte sincer superior potenţialilor contracandidaţi din 2024. 
Ceea ce este perfect adevărat. Faţă de Ciolacu, de Ciucă, 
de Simion, de Drulă, se află la ani lumină ca intelect, ca 
discurs, ca expertiză profesională pentru fișa postului, ca 
rețea de relaţii internaţionale, ca substanţă a ideilor. Dar 
mai ales ca încredere acordată lui de administrația 
americană democrată. Ceea ce reprezintă și 
vulnerabilitatea sa majoră: este perceput de SUA ca 
Guvernatorul Perfect al coloniei România, cel care i-ar 
apăra și consolida interesele pe termen mediu fără costuri 
suplimentare, într-o zonă fierbinte de la marginea 
imperiului. 


Este adevărat, nu există termen de comparaţie între 
sobrietatea, seriozitatea, cultura geopolitică și militară a lui 
Geoană, naturalețea cu care se mișcă pe culoarele 
cancelariilor marilor puteri occidentale și provincialismul 
CV stângaci al celorlalţi pretendenți la funcţia supremă în stat, 

Faţă de lohannis, Geoană pare culmea loialității, a 
competenţei, a hărniciei, a bunului simţ și a bunului gust (inclusiv în ceea ce o privește pe Prima 
Doamnă). Ce și-ar putea dori America mai mult? Dar, oare, Românii mai vor un asemenea 
președinte, incapabil de a lua decizii în interes naţional ci doar apt de a executa comenzile 
hegemonului? Adică, un simplu Guvernator? Mai sunt câteva luni și vom afla! 


Pentru a se vedea înscăunat și a primi firmanul, Geoană ar promite și ar face orice: ar aproba achiziţii 
de tehnică militară ridicol de mari, plătite azi și livrate la calendele grecești, care ne-ar transforma în 
datornici pe viaţă; ar primi un număr nelimitat de militari străini în baze de pe teritoriul naţional, ceea 
ce, de la un punct, ar semăna a armată de ocupaţie; ar împinge România în război peste graniţă, 
transformând tinerii patriei în carne de tun; ar accepta ca ţara să devină teatru de operaţiuni între 
marile puteri. În fine, s-ar deghiza fără scrupule din globalist fervent în suveranist pentru a-și âtinge 
scopul. 


La o primă vedere, pare foarte probabil ca Geoană să fie agent străin, pentru că nimeni nu este numit 
într-o funcţie atât de importantă, de Secretar General Adjunct al NATO, în mod surprinzător, fără ca 
poziția respectivă să fie negociată de România sau să facă obiectul unei alocări pe principiul rotației 
în interiorul Alianţei. 


Din acest punct de vedere, Geoană are același profil de loialitate absolută faţă de SUA ca și Dacian 
Cioloș în slujba Franţei sau LCK în raport cu stăpânii bruxellezi, devotament recompensat nu doar cu 
ordine și medalii ale statelor străine ci, mai evident, cu accesul la poziţii instituţionale de neimaginat 
pentru profesioniștii onești și patrioți dar nesusținuţi de hegemoni. 


O altă ipoteză, ceva mai slabă, e drept, ar fi că Geoană e doar un caracter controlabil, un „prostănac” 
în sens iliescian, un „idiot util” șantajat și exploatat de grupuri de interese externe, pe subiectul 
cumnatului fugar lonuţ Costea sau pe altul. 


O a treia explicaţie ar fi că ambiția personală, exacerbată și de perspectiva proximităţii finalului de 
carieră politică, îi ucide lui Geoană patriotismul și îl împinge la egoism feroce, la trădare, la 
acceptarea fără rezerve a posturii de Guvernator, după principiul „Dacă voi nu mă vreți, eu vă vreau!. 
De unde și disperarea, duritatea discursului său public din ultimul timp, pigmentat cu accente de 
ameninţare și șantaj la adresa „miticilor” dâmboviţeni. 


Cel mai probabil, avem de a face cu o combinaţie a factorilor prezentaţi anterior. În toate variantele 
însă, un lucru e cert: Geoană nu va putea ajunge preşedintele României fără sprijin extern masiv. 


Pe ce cale va reuși „Mihaela, dragostea mea!” minunea, în condiţiile în care nu are un partid 
semnificativ în spate, intenţia de vot a românilor în ceea ce-l privește nu trece de o cifră decât în 
sondajele falsificate grosolan în scop manipulativ de propria echipă iar cei care vor număra voturile 
(inclusiv STS) o vor face corect? 


Aici deschidem discuţia despre pericolul uriaș pe care Geoană îl reprezintă la adresa debilei noastre 
democraţii autohtone. Poate lui i se pare just, chiar moral, ca după ce i s-a furat un mandat de 
președinte, să fie compensat cu un altul, după 15 ani. Dar acest obiectiv nu îl va putea atinge decât 
prin fraudă. 


În primul rând, are nevoie de sprijinul unui partid mare, puternic, cu filiale în teritoriu, care să îi îndese 
voturi în traistă, adică PSD sau PNL. 


USR/ADU ar fi tentant, revendicându-se de la același filon ideologic globalist, dar istoricul PSD-ist al 
candidatului și previzibilul eșec al reziștilor la alegerile locale nu sunt o soluţie viabilă. In plus, nu e de 
neglijat că USR ţine de un alt centru de putere, cel franco-german, și nu de SUA. 


AUR, pe de altă parte, i-ar trânti ușa în nas, ca oricărui suveranist vopsit. 


Geoană nu poate obţine sprijinul unui partid important decât dacă va face o preluare ostilă, cu sprijin 
extern. lar manevra îi va ofensa din start pe membrii partidului preluat și conducerea actuală a 
acestuia, pentru că actul ar fi o ingerinţă brutală în viaţa partidelor din România, bune-rele, cum sunt 
ele. De aceea, vorbind de PSD, Mircea Geoană este un pericol letal în primul rând pentru cariera lui 
Marcel Ciolacu. Dacă îi va ceda candidatura lui Geoană la președinție, ca independent susținut de 
alianța PSD-PNL, sub presiune americană și de la Cotroceni, chiar dacă își va păstra șefia partidului, 
Ciolacu nu va prinde nici măcar funcţia de prim-ministru, pentru că ea va reveni, prin algoritm, PNL, 
probabil lui Nicolae Ciucă. Ce îi va mai rămâne lui Ciolacu este să se întoarcă la conducerea Camerei 
Deputaţilor și, astfel, cariera îi va apune abrupt. e 


Mai înainte însă, un activ de partid bulversat și nemulțumit este posibil să îl saboteze pe Geoană la 
urne, cu largul concurs al lui Ciolacu, ca reflex de autoconservare, dramoletă a cărei avanpremieră o 
vedem în aceste zile în toată splendoarea ei, avându-i ca actori principali pe „martira” Gabriela Firea, 
pe Piedone „Peppa Pig” și pe „candidatul momentan” Cătălin Cîrstoiu. 


Preluarea PNL pare mai lesne de realizat cu sprijinul pumnului în masă bătut la Cotroceni, dar nucleul 
PD-ist care domină azi partidul nu uită și nu iartă! Nicolae Ciucă, împins în postura de candidat unic 
al comasaților la președinție ar fi soluţia precaută pentru viitorul postmandat al lui lohannis, susținută 
isteric de Rareș Bogdan, comodă și sigură pentru aliatul strategic, care e clar că joacă la mai multe 
capete. O finală Geoană -— Ciucă în turul 2 ar fi scenariul ideal pentru administraţia democrată 
americană. 


Orice intrare în turul doi a unui candidat suveranist ar genera o mare problemă pentru hegemon, care 
și-ar activa, mai mult ca sigur, mecanismele nedemocratice exersate în America de Sud, în Europa de 
Est și în alte zone de interes, pentru obţinerea cu orice preț a mandatului de președinte pentru 
agentul ei, care poate fi Geoană. De aceea Geoană este un mare pericol pentru democraţia 
adevărată, pentru votul liber, pentru libertatea de exprimare. El este, în ciuda vorbelor sale mieroase, 
care evită „limbajul de lemn”, al empatiei educate, al științei eludării graţioase și credibile a 
adevărului, doar un cinic instrument al servituții. Ridicolul detector de minciuni al lui Simion ar 
demonstra rapid aceste aserțiuni dacă ar fi corect pus la treabă! 


Din alt punct de vedere, în ceea ce îi privește pe alegătorii care nu fac parte din activele de partid, 
chiar și în cazul în care lui Geoană îi iese manevra de a forța sprijinul alianței PSD-PNL, electoratul 
nu îl va vota pe adjunctul de la NATO, pentru că românii îl percep nu ca pe un om elegant, echilibrat 
și spilcuit ci ca pe „omul americanilor”, care ar fi pus cu forța în fruntea țării în pofida voinţei 
electoratului, ceea ce nu ar putea aduce nimic bun pentru România. Lăsat de izbeliște la urne, scorul 
real obținut de candidatul Geoană ar fi rușinos și îi va termina definitiv cariera politică. De aceea, se 
va forța o soluţie nedemocratică, „justificată moral” de imperativul împiedicării ajungerii la putere a 
unui „putinist”, prin orice mijloace: juridice, administrative, economice, propagandistice, polițienești, 
STS-istice și SRl-stice. 

În cel mai negru, dar nu cel mai improbabil scenariu, există posibilitatea ca voturile cetățenilor să fie 
măsluite cu orice preţ de cei care le numără, fără reţineri și fără grija de păstrare a aparenţelor, iar 
Geoană să câștige, dacă va ajunge în finală cu un contracandidat suveranist. Dar asta ar însemna că 
democraţia ar fi moartă și îngropată, că am trăi într-o dictatură, iar orice reacție de nesupunere civică 
a poporului ar deveni atunci nu doar legitimă ci și necesară. 

